**Príloha č. III Výročnej správy Integrovaného regionálneho operačného programu 2014 – 2020**

**INFORMÁCIA O REGIONÁLNYCH INTEGROVANÝCH ÚZEMNÝCH STRATÉGIÁCH**

**Regionálna integrovaná územná stratégia** (ďalej len „RIÚS“) je implementačným nástrojom pre aplikáciu integrovaného prístupu uplatňovaného pri realizácii IROP v programovom období 2014 - 2020. RIÚS je nástrojom integrovaného prístupu v zmysle čl. 36 nariadenia 1303/2013.

RIÚS je multisektorový plánovací a vykonávací dokument, ktorého úlohou je riešenie potrieb rozvoja kraja, prostredníctvom integrovaných opatrení financovaných najmä zo zdrojov Integrovaného regionálneho operačného programu pre programové obdobie 2014 – 2020. Integrálnou súčasťou RIÚS je integrovaná územná stratégia mestskej oblasti (ďalej len „stratégia UMR“).

Do prípravy a realizácie RIÚS a stratégie UMR zohľadňujúc princíp partnerstva v zmysle čl. 5 všeobecného nariadenia, Etický kódex správania pre partnerstvo a princíp zodpovednosti riadiaceho orgánu za realizáciu a riadenie programu v súlade so zásadou riadneho finančného hospodárenia v zmysle čl. 125 všeobecného nariadenia sú zainteresované:

**Riadiaci orgán pre IROP**  – Ministerstvo pôdohospodárstva a rozvoja vidieka SR, ktoré vo vzťahu k RIÚS v zmysle §15, bod (1) plní nasledovné úlohy:

* koordinuje a metodicky usmerňuje prípravu a implementáciu RIÚS a stratégie UMR;
* zriaďuje v súlade s princípom partnerstva radu partnerstva pre každú RIÚS a stratégie UMR alebo spoločnú radu partnerstva;
* schvaľuje stratégie na základe stanoviska rady partnerstva z hľadiska ich súladu s IROP.

**Samosprávny kraj:**

* v zmysle §15, bod (3) zákona o EŠIF zabezpečuje prípravu a implementáciu RIÚS v súlade s princípom partnerstva;
* v rámci funkčnej štruktúry IROP plní úlohy **sprostredkovateľského orgánu pod riadiacim orgánom** (ďalej iba „SO“) na základe písomnej zmluvy uzavretej s RO pre IROP v súlade s čl. 123 ods. 6 všeobecného nariadenia).

**Krajské mesto:**

* v zmysle §15, bod (4) zákona o EŠIF zabezpečuje prípravu a implementáciu stratégie UMR v súlade s princípom partnerstva;
* v rámci funkčnej štruktúry IROP plní úlohy **SO** na základe písomnej zmluvy uzavretej s RO pre IROP v súlade s čl. 123 ods. 6 všeobecného nariadenia).

**Ministerstvo kultúry SR** – v rámci funkčnej štruktúry IROP plní úlohy **SO** na základe písomnej zmluvy uzavretej s RO pre IROP v súlade s čl. 123 ods. 6 všeobecného nariadenia) vo vzťahu k Prioritnej osi 3 IROP. Zároveň je pri príprave a posudzovaní RIÚS spolupracujúcim subjektom pre relevantné štátne politiky vo svojej kompetencii.

**Ministerstvo zdravotníctva SR** - v rámci funkčnej štruktúry IROP plní úlohy **SO** na základe písomnej zmluvy uzavretej s RO pre IROP v súlade s čl. 123 ods. 6 všeobecného nariadenia) vo vzťahu k špecifickému cieľu 2.1.2 a špecifickému cieľu 2.1.3 IROP. Zároveň je pri príprave a posudzovaní RIÚS spolupracujúcim subjektom pre relevantné štátne politiky vo svojej kompetencii.

**Ministerstvo dopravy, výstavby a regionálneho rozvoja SR,** **Ministerstvo práce, sociálnych vecí a rodiny SR, Ministerstvo školstva, vedy, výskumu a športu SR, Ministerstvo životného prostredia SR** - spolupracujúce subjekty pri príprave a posudzovaní RIÚS pre relevantné štátne politiky vo svojej kompetencii.

**Rada Partnerstva pre RIÚS –** je platformou spolupráceorgánov regionálnej samosprávy (vyššie územné celky), miestnej samosprávy (mestá a obce), štátnej správy, miestnych iniciatív (miestne akčné skupiny, združenia obcí) a ďalších sociálno-ekonomických partnerov (podnikateľský sektor, záujmové združenia, tretí sektor) pôsobiacich na danom území a relevantných pre konkrétnu RIÚS/stratégiu UMR z hľadiska zákonom stanovených právomocí, vecnej alebo odbornej a územnej príslušnosti. Činnosť Rady Partnerstva pre RIÚS upraví štatút a rokovací poriadok, ktorý vydáva RO pre IROP v súlade s §15, bod (2) zákona o EŠIF.

**Odborné poradné skupiny** **pre RIÚS, resp. pre stratégie UMR** – zoskupenia odborníkov pre jednotlivé oblasti RIÚS/stratégie UMR podieľajúce sa najmä na príprave RIÚS a stratégie UMR.

V sledovanom období VÚC a krajské mestá zabezpečili spracovanie RIÚS (vrátane stratégie UMR) v zmysle metodických usmernení RO pre IROP a prostredníctvom odborných poradných skupín vytvorených na úrovni VÚC, resp. KM.

RO pre IROP spolu s relevantnými ministerstvami zabezpečili podporu k pripravovaným dokumentom prostredníctvom koordinačných stretnutí, individuálnych konzultácií, pripomienkovania textu RIÚS a stratégii UMR.

V priebehu roka 2015 boli RIÚS predmetom vydania stanoviska Rady Partnerstva (pozri tabuľka nižšie).

Predloženie prvých RIÚS na schválenie RO sa očakáva začiatkom roka 2016.

**Rada Partnerstva**

Za účelom prípravy, realizácie, monitorovania a hodnotenia RIÚS bola zriadená na úrovni kraja Rada Partnerstva pre RIÚS.

Radu Partnerstva tvoria reprezentatívne orgány verejnej správy, hospodárski a sociálni partneri a subjekty zastupujúce občiansku spoločnosť na národnej alebo regionálnej alebo miestnej úrovni, vrátane partnerov činných v oblasti ochrany životného prostredia a komunitných a dobrovoľníckych organizácií, ktoré pôsobia na území kraja.

Rada Partnerstva nadobudla účinnosť vydaním Štatútu a Rokovacieho poriadku Rady Partnerstva vo Vestníku MPRV SR a menovaním jej členov zo strany MPRV SR ako Riadiaceho orgánu pre IROP.

Nomináciu členov Rady Partnerstva zabezpečil zodpovedajúci VÚC a krajské mesto.

Prehľad ustanovujúcich zasadnutí Rady Partnerstva pre RIÚS a termíny rokovania o RIÚS:

|  |  |  |  |
| --- | --- | --- | --- |
| *Rada partnerstva pre RIÚS:* | *Dátum účinnosti:* | *Dátum konania 1. zasadnutia:*  | *Vydanie stanoviska k RIÚS*  |
| Banskobystrický kraj | 26.10.2015 | 12.11.2015 | 17.12.2015 - hlasovanie: pozitívne stanovisko k RIÚS |
| Bratislavský kraj | 2016 | 2016 | 2016 |
| Košický kraj | 1.12.2015 | 9.12.2015 | 9.12.2015- hlasovanie: berie na vedomie/pozitívne stanovisko k RIÚS |
| Nitriansky kraj | 5.11.2015 | 27.11.2015 | 2016 |
| Prešovský kraj | 26.10.2015 | 10.11.2015 | 2016 |
| Trenčiansky kraj | 5.11.2015 | 20.11.2015 | 21.12.2015 - hlasovanie: pozitívne stanovisko k RIÚS |
| Trnavský kraj | 12.11.2015 | 25.11.2015 | 2016 |
| Žilinský kraj | 5.11.2015 | 30.11.2015 | 30.11.2015 - hlasovanie: pozitívne stanovisko k RIÚS |

Medzi hlavné úlohy Rady Partnerstva patrí:

* + navrhuje svojho predsedu a podpredsedu na základe voľby členov Rady Partnerstva na menovanie štatutárnemu orgánu RO pre IROP,
	+ navrhuje odvolanie predsedu a podpredsedu na základe hlasovania členov Rady Partnerstva o odvolaní štatutárnemu orgánu RO pre IROP,
	+ rokuje o návrhu RIÚS ako aj stratégie UMR, resp. ich aktualizácií, formuluje pripomienky a spolupracuje so samosprávnym krajom, resp. s krajským mestom, za účelom vyriešenia vznesených pripomienok a za účelom dosiahnutia dohody o znení návrhu RIÚS, ktorý bude spolu so stanoviskom Rady Partnerstva predložený na schválenie RO pre IROP,
	+ môže iniciovať aktualizáciu RIÚS ako aj stratégie UMR,
	+ vydáva odporúčania pre zlepšenie implementácie RIÚS a stratégie UMR pre SO,
	+ spolupodieľa sa na monitorovaní a hodnotení realizácie RIÚS ako aj stratégie UMR,
	+ berie na vedomie podklady do výročnej/záverečnej správy o vykonávaní IROP predkladané na RO pre IROP,
	+ berie na vedomie hodnotiace správy o dosiahnutom pokroku RIÚS ako aj stratégie UMR,
	+ vykonáva ďalšie činnosti vyplývajúce z tohto Štatútu a rokovacieho poriadku na základe požiadavky RO pre IROP.